open-index/open-wikipedia-markdown huggingface dataset:
Коцур

**Коцур**,  *Куцура, Kucura*,  Kucora,  Kutzura — переважно русинске село в Сербии.

## Полога
Коцур административно належить общинѣ Вербас Южнобачского округа и лежить о 8 км на югозапад од Вербаса.

## История
Закладательом села быв  Петро Киш, котрый  17. мая 1763 достав патенш од австрийской влады, якым ся му давало повѣрѣня переселити 150 русинскых родин на пусты землѣ будучого села Коцур. Еще того рока приселила ся 41 родина. 

В року 1910 село мало 4&nbsp;129 обывательох русинской, нѣмецкой и мадярской народности, поштовый и телеграфный уряд. 

## Обывательство
В року 2002 в селѣ были 4&nbsp;663 жителѣ.

Народностне зложѣня (2002 p.):

## Жерела и одказы
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935.
* Попис становништва, домаћинстава и станова у 2002. СТАНОВНИШТВО. НАЦИОНАЛНА ИЛИ ЕТНИЧКА ПРИПАДНОСТ. Подаци по насељима. 1. Републички завод за статистику. Београд, фебруар 2003. . 
*  M. Фейса. Слово з нагоди 250-рочнїци приселєня Руснацох до Коцура и 100-рочнїци першей театралней представи на руским язику. //Русин, 2013, №3 (33), сс. 84- 93.

## Галерия

Image:Цркве у Куцури.jpg|Римокатолицка (злѣва) и грекокатолицка церковь
Image:Kucura_Orthodox_church.jpg|Православна церковь
Image:Osnovna škola "Bratstvo jedinstvo" u Kucuri.JPG|Основна школа*Братство и единство*
Image:Park iza škole u Kucuri.JPG|Парк при школѣ


## Референции

Катеґорія:Населены пункты Сербії
Катеґорія:Населены пункты Войводины
Катеґорія:Южнобачскый округ
Носов (Люблинске воеводство)

**Носов**,  Nosów – село в Польщи, положене в Люблинском воеводствѣ, в Бялском повѣтѣ, в гминѣ Лесна Подляска.

Локалита належить ку римокатолицкой плебании Роздва Пресвятой Дѣвы Марии в Леснѣ Подляской.

В роках 1975–1998 село належало ку Бялскоподляскому воеводству.

## Памятности
* Мурована православна церковь св. Архангела Михаила, выбудована в року 1862 на мѣстѣ бывшой деревяной, зо звонницьов XIX. ст., а тыж православный теметов з надгробками з другой половкы XIX. и з XX ст. 

* Панскый мурованый каштелик з 2. половкы XIX. ст, в штилу италианской неоренесанции..

## Жерела и одказы
* K. Kolendo-Korczakowa, A. Oleńska, M. Zgliński (red.): Katalog zabytków sztuki w Polsce. Województwo lubelskie powiat Biała Podlaska. Warszawa: Instytut Sztuki Polskiej Akademii Nauk, 2006. .

## Референции

## Галерия

Файл:Cerkiew i dzwonnica nosów od północy.jpg|Православна церковь св. Арх. Михаила, 1862
Файл:Cmentarz w nosowie1.jpg|Православный теметов (XIX–XX ст.)
Файл:Nosów dom i pomnik.jpg|Обелиск з року 1925 з образом Богородицѣ Леснянской
Файл:Dwór w Nosowie.jpg|Каштель и каштельскый парк
Файл:Nosów droga2.jpg|Выгляд на село 


Катеґорія:Населены пункты в Польску
Клавдия Кардинале

**Кла́вдия Кардина́ле**,  *Claudia Cardinale*; имя при роджѣню — **Клод Жозефин Роз Кардинале**,  Claude Joséphine Rose Cardinale; (*15. апрѣль 1938, Ла Гулетта, Тунис – †23. септембер, 2025) — италиянска филмова актерка.

## Биография
Родила ся в Тунису, на тот час французском протекторату. Родина походила з Сицилии, але уже три генерации жили в Тунису, говорило ся в родинѣ по французскы. 

В року 1957 была признана найкрасшов Италиянков Туниса и зостала позвана на Венецийскый филмовый фестивал. Было ей понукнуто заграти во филмѣ, але не прияла и вернула ся дому, де ладила быти учительков. Але по шѣстьох мѣсяця продуцент пришов за ньов до Тунису и понукнув такый контракт, котрый уж не мож было не прияти. З цѣлов родинов: родичами, зоз сестров и двома братами одышли до Италии. 

Ей материнскым языком была французчина, так же еще в часѣ накручаня первого италианского филма (1958) Клаудия Кардинале мусѣла была научити ся свои репликы на память, не розумѣючи. Ей италиянчина была з моцным французскым акцентом, зато довго была дублована. Теперь говорить по французскы, италиянскы, английскы, испанскы и арабскы.

Грала во филмах славных италиянскых режисерох Лукино Висконти (Luchino Visconti) и Федерико Феллини (Federico Fellini). Заграла в около 150 филмах. 

Од конця 1980-х жие в Парижу. Найлѣпше ей любить ся прозывка СС.

Е носительков ордена Честной легии вшиткых трьох ступни, французского найвысшого державного вызнаменаня и командантом и великодостойником ордена за заслугы про Италиянску републику.

## Родина
* Франко Кристалди (муж 1966-1975, розведены) 
* Патрик (неманжелскый сын, адоптованый Франком Кристалдим) 
* Пасквале Сквитьери (партнер 1975-2017†, подля контракта не могла ся оддати) 
* Клавдия (дѣвка од Пасквале Сквитьери)

## Жерела и одказы
* Helena Landovská. Claudia Cardinalová se s věkem netají. //Novinky.cz, 2004-05-13. 
* Claudia Cardinalová v Česko-Slovenské filmové databázi 
* Клавдия Кардинале в датабазѣ Notable Names 
* Claudia Cardinale в датабазѣ IMDb 
* Claudia Cardinale: Biography 

## Референции

 

Катеґорія:Филмовы артисты
Халк-ел-Уед

**Халк-ел-Уед (Ла Гулетта)**,  La Goulette,  حلق الوادي,  La Goletta, (в минулости *Ла Гулетта* або *Голетта*) — район  города Тунис, столицѣ Тунисской Републикы, и пристав Середоморя. 

## История
Ла Гулетта была закладена в року 1535 цѣсарьом Святой римской империи Карлом V. яко испанска твердыня на сѣверном березѣ Африки. Твердыня и прилегла територия належала Испании в роках 1535—1574, циже в добѣ найвекшого розмаху испанской колониальной империи. В року 1574 пристав быв заятый Османами.

В року 1881, як и цѣлый Тунис, Ла Гулетта стала ся французсков колониев — наперек протестам Италии, котра мала в Тунису свои колониалны интересы и велике число италиянскых колонистох. При Французах (1881—1956) в Ла Гулеттѣ оселили ся многы европане. Сѣдлиско *Мала Сицилия* было домом значной еврейской, италиянской и малтийской комуниты. По зысканю независимости практично вшиткы европане емигровали в Италию и Францию.

## Днешность
Обывательство пристава чинило в року 2004 подля шацованя 28 407 особ.

З Европов пристав споеный компов, з главнов частьов города — 11-километровым сплавным каналом и желѣзницьов. Через пристав Ла Гулетта переходить векша часть тунисского вывоза (фосфаты, желѣзна руда, овоча и зеленина) и ввоза, ту е тыж база рыбарской флотилы.

## Вызнамны особы
* Клавдия Кардинале — филмова геречка, родила ся в Ла Гулеттѣ в року 1938. 

## Жерела и одказы
* La Goulette. //Encyclopaedia Britannica. 
* Голетта. //Энциклопедический словарь Брокгауза и Ефрона, т. IX (1893): Гоа — Гравер, с. 44 
* Маяк в Ла Гулеттѣ 

## Референции

Катеґорія:Приставы Середоморя
Фауна

**Фа́уна** ци **фа́вна**&nbsp;— комплекс видох живины, котра обывать даяку конкретну територию або акваторию. Фауна складать ся з розличных груп живины — фаунистичных комплексох — в процесѣ историчного вывоя.

## Етимология
Фауна,  Fauna — богыня лѣсох и польох, покровителька стад в римской мифологии.

## Хоснованя понятя
Термин *фауна* поужителный ку животинѣ розличных систематичных категорий (фауна потят, фауна инсектох даякой територии), або ку животинѣ конкретного периода (сучасна фауна, миоценова фауна и под.), або ку скаменѣлым позостаткам животин (в геологии). Штудованьом фауны занимать ся еден з оддѣлох зоогеографии — фаунистика, циже фаунистична зоогеография. 

Фауна Землѣ може быти роздѣлена з позиции чисто географичной подля частей свѣта, або подля дробнѣйшых зоогеографичных регионох. З позиции физико-географичной фауну мож роздѣлити на солодководну, соленоводну, болотну и сухоземску, а тоту своим рядом на лѣсну, степову и пустынну. З позиции геологичной фауна дѣлить ся подля геологичных доб.

## См. тыж
* Флора

## Жерела и одказы
* Тимченко А. Д. Краткий медико-биологический словарь. Киев. Вища школа. 1988. .
* Шимкевич В. М.: Фауна //Энциклопедический словарь Брокгауза и Ефрона. Т. XXXV (1902): Усинский пограничный округ — Фенол, с. 362.
* Фауна //Большая Советская Энциклопедия.

## Референции

Катеґорія:Зоолоґія
Катеґорія:Живот
Лукино Висконти

**Лукино Висконти**, , *2. новембер 1906 – †17. марец 1976, быв италиянскым режисером театра, оперы и филма, як тыж и сценаристом. 

## Биография
Родив ся в едной з найбогатшых аристократичных фамилий Италии, де было семеро дѣтей. В дѣтствѣ четыри раз утѣкав здомю, аж го отець наконець дав до военской школы, жебы ся научив дисциплину. Достав добру класичну освѣту, 10 рокы школовав ся в музицѣ, зознамив ся з театром. В року 1935 одышов до Парижа и яко помочник режисера Жана Ренуара зачав робити во филмѣ. Симпатизовав з комунистами, быв участником антифашистичного руху. Его первый властный филм *[[Мания (Ossessione, 1943)]]* вызвав гнѣв муссолиниовой цензуры, и быв заказаный, а Висконти взятый до арешту; захранив му живот лем своечасный приход америцкого войска. Не створив властну родину, а быв тяжкый куряк: 120 цигаретлѣ денно. В року 1973 достав мозковый напад, од котрого зостав парализованый и послѣдны три рокы накручав филмы, сидячи в инвалидном возику. Причинов его смерти была подана хрипка и сердцьова поруха.

## Творба
Висконти зробив револуцию в италианском филмѣ по Другой свѣтовой войнѣ. В року 1948 на Сицилии накрутив филм Земля ся трясе зоз непрофесионалныма актерами, котры говорили на мѣстном диалектѣ. Висконти быв признаный *отцьом италиянского [[Неореализм (умілство)|неореализма]]*, а з тым филмом достав гран-при на Венецийском филмовом фестивалу. Найвецей познатый своима филмами *[[Леопард (филм, 1963)|Леопард]]* (1963) and *[[Смерть во Венеции (филм)|Смерть во Венеции]]* (1971).

Во филмѣ *[[Леопард (филм, 1963)|Леопард]]* зображеный традичный аристократ зоз либералныма пересвѣдчѣнями, в котром моцно одгадуе ся сам Висконти. Як театралный режисер принюс на итальянску сцену французскых и америцкых авторох и выховав колектив актерох, котры пак придали ся при накручаню далшых филмох. В оперѣ яко режисер, комбинуючи реализм и представлѣня, выпродуковав ряд меджинародно признаных опер з новов звѣздов сопрано Мариов Каллас.

## Жерела и одказы
*  Luchino Visconti. //Encyclopædia Britannica.
* Visconti, Luchino. //Encyclopedia of World Biography.
* Висконти Лукино. //Большая Советская Энциклопедия.
* Лукино Висконти в датабазѣ International Movie.

## Референции

Катеґорія:Филмовы режиссеры
Катеґорія:Італія
Флора

**Флора** — исторично сформованый комплекс видох ростлин, котры ростуть на даякой територии, звязаны з ей природныма данностями и перебывають в устояных одношѣнях зоз флоров сосѣдных територий.  

## Етимология
Флора,  Flora — богыня цвѣтох, яри и молодости в римской мифологии.

## Флористичне районованя

Секция ботаникы, яка занимать ся штудованьом флоры, ей систематичным описом называть ся *флористика*. Поровнаня описох флоры розличных територий складуе предмет флористичного районованя Землѣ. Флора тыж може означати ботаничну публикацию, котра подавать систематичный опис флоры даякой територии, напримѣр *Флора Кавказа*, *Флора острова Исландия*.

Флористичный регион — група територий, котры мають подобну флору. В Европѣ выдѣляють флористичны регионы Арктичный (тундра), Сѣверный (або бореалный — тайга), Атлантичный (овплывненый Голфскым током), Середноевропскый, Середнороссийскый, Чорноморскый (степы), Туранскый (полусухый), Субсередоморскый, Середоморскый.

## См тыж
* Фауна

## Жерела и одказы
* Frey W., Lösch R. (2004) Lehrbuch der Geobotanik. Elsevier, Spektrum; München, Heidelberg;  (graphic modified from Walter H. (1954) Grundlagen der Pflanzenverbreitung. Einführung in die Pflanzengeographie, II. Teil: Arealkunde. Ulmer, Stuttgart-Ludwigsburg) Frey W., Lösch R. (2010) Geobotanik: Pflanzen und Vegetation in Raum und Zeit. 3 ed, Spektrum, Heidelberg, 
* Козовик І.Я., Пономарів О.Д. Словник античної міфології. 2-е вид. Київ: Видавництво «Наукова думка», 1989. .
* Тимченко А. Д. Краткий медико-биологический словарь. Киев. Вища школа. 1988. .
* Толмачев А.И. Флора (совокупность видов растений). //Большая Советская Энциклопедия.

## Референции

Катеґорія:Ботаника
Катеґорія:Живот
Неореализм (умілство)

**Неореализм** — напрям в умѣлствѣ, взниклый в италиянской литературѣ в 1920-х роках, потлуменый под фашистичнов владов, и наново обродженый по падѣ фашизма в 1940-1950-х роках в литературѣ и филмѣ.

## Природа взнику и характерности
Неореализм выходив з реализма и вывинув ся умѣлцями демократичного и гуманистичного напряму в добѣ антифашистичного боя, котрый принюс ескалацию их одчуть, зажиткох и пересвѣдчѣнь о фашистичных репресиях, руху одпору и войнѣ.

Неореалисты дають позор на живот простого чоловѣка, на документалность зображованого, вѣрность факту. Во филмѣ тото добивали ся филмованьом обычайных людей в обычайных мѣстах, намѣсто накручаня в штудию з професионалныма актерами, одказом од всякой идеализации и припараджованя, смѣло ся пущали до острых актуалных социалных тем. Практично вшиткы тоты творцѣ вываровали ся од *щастливого закончѣня*, котре диктовав голливудскый штандарт. Поставы филма або литературного твора часто говорять не литературным языком, але диалектом, так же про порозумѣня их слов суть потребны субтитры, або выяснюючый текст. Продукция неореалистох барз критично зображовала живот в Италии, а ей творцѣ мусѣли скрывати ся, емигровати, або сидѣти в арештѣ в фашистичной добѣ.

## Рецепция в Италии и в заграничу
Хоть неореалистичны творы стали ся новым словом в умѣлствѣ, мали они омного векшу популарность в заграничу, а не в Италии. Меджи роками 1945 а 1953 были накручены около 800 филмох, але з них лем 10% можуть быти означены як неореалистичны, а были они касово неуспѣшны. Жебы застачити касовый успѣх мусѣли филмаре переважно продуковати филмы подля традичного голливудского штандарта, або з оглядом на нього. 

По 1950-х роках, коли повоенна худобность уступать ся заможнѣйшому животу, умѣлство обертать ся од неореализма ку фантазии, симболизму и др. напрямам, хоть окремы елементы, вывинуты неореалистами, як хоснованя документалных фотографий, чорно-бѣле филмованя, ангажованя непрофессионалных актерох, автентичны локации, социалны темы зоставають в арсеналѣ творцьох. 

## Типовы представителе
В литературѣ ку зачинателям неореализма односять поета Салваторе Квазимодо и прозаика Алберто Моравиа, во филмѣ — режисерох Роберто Росселини, Лукино Висконти, Витторио де Сика.

## Жерела и одказы
* УСЭС: Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 2. .
*  Italian art. //Encyclopaedia Britannica.
* Neorealism. //ENCYCLOpedia.com.

## Референции

Катеґорія:Умелецькы напрямы
Кипр (остров)

**Кипр** ( Κύπρος,  Kıbrıs,  Cyprus) — третий найвекшый плохов и обывательством остров в Середоземном морю по Сицилии и Сардинии. Географично належить Азии. Геополитично може ся поважовати як належный тыж Европѣ.

## Землепис
Кипр положеный в восточной части Середоморя, оддаленый 380 км од Египта, 105 км од Сирии и 71 км од Турции. Плоха 9251 км2.
* Найблизшый континент — Азия, одстояня 71 км (Турция).
* Найвысша точка – 1952 м.н.м (Олимпос)
* Берегова линия — 648 км
* Акватория — Середоземне море 

## Политичны ентиты

## См. тыж
* Киперска република

## Жерела и одказы
* Никитенко Ю.Н. (вед. ред.) и др. Энциклопедический географический словарь. — М.: РИПОЛ классик, 2011. — 800 с. — (Словари нового века). 
* Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. 
* Cyprus. //The World Factbook — CIA 
* Akrotiri. //The world factbook. CIA. 
* Атлас Кипра 
* Cyprus facts, information, pictures. //Encyclopedia.com 
* UNFICYP Fact sheet. Одчитане: 23 April 2018. 

## Референції

Катеґорія:Островы Атлантичного океану
Катеґорія:Островы Середоморя
Катеґорія:Островы Азии
Катеґорія:Кипр
United Nations Peacekeeping Force in Cyprus

**Миротворны силы Зъединеных Народох на Кипру**,  *United Nations Peacekeeping Force in Cyprus* (*UNFICYP*) были сформованы подля Резолуции Рады Безпекы ч. 186 ОЗН з дня 4. марца 1964, жебы забранити повторѣню меджиетничного насилства меджи грецкыма и турецкыма Кипрянами, обновити порядок и напомочи нормалному животу. Так то е найстарша активна доднесь миротворна мисия ОЗН.

## Державы-участничкы
Зачаточный войсковый контингент склали Австралия, Австрия, Дания, Финландия, Канада, Швеция, Ирландия, Новый Зеланд и Споене кральовство.

В сучасности по даколькых реорганизациях контингент складують Аргентина, Австралия, Австрия, Босния и Герцеговина, Канада, Хорватия, Салвадор, Мадярщина, Индия, Ирландия, Италия, Чорна Гора, Нидерланды, Перу, Сербия, Словакия, Украина и Споене кральовство.

## Финансы
Рочный буджет мисии — $57 390 000. Едну третину з той сумы платить влада Републикы Кипр, сумов $6 500 000 приспѣвать влада Греции. Турция не вносить сплаткы до буджета мисии. 
Меджи тым, за период од 16. юна 1993 до 31. октобра 2010 кошты утриманя мисии чинили US$2 910 млн.

## Жерела и одказы
* Официалный веб-сайт.

## Референции

Катеґорія:Кипр
Катеґорія:ОЗН
Зелена линия (Кипр)

**Зелена линия на Кипру** — демаркачна линия, котра роздѣлять остров на двѣ части: южну (грецку) и сѣверну (де факто турецку). Линия охранять ся войсковым контингентом UNFICYP.

## История
В року 1960 Кипр, дотогды колония Великой Британии, достав независимость, гарантами котрой были вызначены Велика Британия, Греция и Турция.

Назва *Зелена линия* появила ся  в року 1964, коли по конфликту в Никозии меджи мѣстныма Греками и Турками город быв роздѣленый на грецку и турецку части, а бритскы вояци означили границю меджи двома сторонами на мапѣ зеленов линиев. Жебы забранити повторѣню меджиетничного насилства меджи грецкыма и турецкыма Кипрянами, обновити порядок и напомочи нормалному животу од марца 1964 на островѣ фунгуе миротворна мисия ОЗН. Тота мисия вшак не забранила тому, жебы меджиетничный конфликт вырос на войну в року 1974, резултатом котрой стала ся турецка окупация сѣверной третины острова и была там установлена де факто Турецка Република Сѣверного Кипра, котру не признавать ани една держава свѣта, окрем самой Турции. Република Кипр и де факто Турецка Република Сѣверного Кипра суть роздѣлены демаркачнов зонов, называнов  *Зелена линия* котру контролуе меджинародна военска мисия UNFICYP.

## Полога
*Зелена линия*  е зонов, простертов на 180 км зо западного берега острова до восточного, и перетинать главный город Никозия. Ширина зоны од даколькох метрох в Никозии до 7,4 км в околици села Атиену. В зонѣ суть еще три села: Пила, Трулли, Денѣя, котры суть в юрисдикции Републикы Кипр. Обывательство тых сел чинить над 10 тысяч особ, а Пила едине село, де жиють обѣ конфликтуючы стороны. Во восточной части *Зелена линия* перерывать ся териториов бритской военской базы Декелия. 

## Персонал миротворной мисии
Персонал миротворцьох ся периодично вымѣнять. В марцу 2018 персонал числив 1013 особ, з того 764 — вояци, 150 — цивилисты, 65 — полицайты, 52 — офицеры. 

## См. тыж
* UNFICYP

## Жерела и одказы
* About the Buffer Zone. 
* UNFICYP Fact sheet. Одчитане: 23 April 2018. 
* Cyprus.//New World Encyclopedia. 

## Референции

Катеґорія:Кипр
Катеґорія:ОЗН
Акротири и Декелия

**Акроти́ри и Деке́лия**,  Akrotiri and Dhekelia — двѣ бритскы военскы базы на островѣ Кипр. Мають статус заморскых територий Великой Британии. Базы суть од року 1960 на закладѣ Договора о установлѣню независимой Републикы Кипр, подля котрого Споене кральовство достало под свою повну суверениту територию плохов 254 км2. Стратегична полога острова давать можность военской контролы над Близкым Востоком.

## Полога
База **Акроти́ри**,  Ακρωτήρι,  Agrotur, ; зоз гарнизонов в касарнях Епископи положена на югу Кипра, недалеко од города Лимасол, **Деке́лия**  Δεκέλεια,  Dikelya,  — на юго-востоке острова, около города Ларнака.

База Декелия лежить меджи турецков и грецков частями острова в розрывѣ Зеленой линии.

## Обывательство
На базах Акротири и Декелия перебывають около 18195 особ, з них 11000 — Кипряне, 7195 — обслуга, военскый контингент и члены родин (2020).
## Жерела и одказы
* Akrotiri. //The world factbook. CIA. 
* Dhekelia. //The world factbook. CIA. 

## Референции

Катеґорія:Кипр
Остров (чеперушка)

**Остров** може быти:
## Геоморфология
* земне утворѣня во формѣ изолованой певнины в акватории

## Населеный пункт
### Россия
* Остров (Псковска область)
### Словакия
* Остров (окрес Собранце)
### Чехия
* Остров (окрес Карловы Вары)
Остров (Псковска область)

**О́стров** — город в Псковской области, административный центер Островского района.
 
## Полога
Город лежить на рѣцѣ Великой, котра живить Псковске озеро, о 56 км на юг од областного центра Псков, 80 км од латвийской границѣ. 

## История
Перва упоминка в року 1342 говорить о замку на островѣ рѣкы Великой. Од того походить его назва. В року 1501 заятый нѣмецкыма рыцарями Ливонского ордена. В року 1510 приеднаный ку Московской державѣ. В року 1581 заятый войсками польского короля Стефана Батория, 1582 по Запольскому миру вернутый России. Од року 1777 мать статус города. Од конця 18. стороча важный центер торговли леном. В року 1860  злученый желѣзницьов зоз Псковом.

## Економика
Город продукуе комплектуючы сучасткы про електронику, електромагнеты, електромоторы, конфекчны выробы, мясну, молочну, пекарску продукцию, комбикормы. Енергию застачать властна гидроелектрарня. Транспорт автобусный.

## Жерела и одказы
* Поспелов Е.М. Географические названия мира. Топонимический словарь. Изд. второе. М.: Русские словари, Астрель, АСТ, 2002. {Реф-инфо{|русс.}}
* Народная энциклопедия «'''Мой Город'''» {Реф-инфо{|русс.}}

## Референции

Катеґорія:Населены пункты России
Остров

**'
**Остров''' — часть певнины, зо вшиткых сторон омывана водов океана, моря, озера або рѣкы; остров розличать ся од континента меншыма розмѣрами. Найвекшый остров Землѣ Гренланд е три раз меншый од найменшого континента, Австралии.

Вшиткы островы Землѣ довъедна мають плоху около 9,9 млн км2.

## Формованя островох
Причинами вытворѣня островох векшинов были:
* тектоничны рухы земной коры
* вулканична активность
* ерозия або наносы 

## Десять найвекшых островох

## Жерела и одказы
* УСЭС: Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 2. . 
* Острова. //Большая Советская Энциклопедия.
* Island. //Encyclopaedia Britannica. 

## Референции
Таксономия (биология)

**Таксономия** (од  *taxis* – упорядкованя, *nomos* – закон) в биологии означать научну дисциплину, котра ся занимать теориов и практиков биологичной класификации.

## История
Термин подав в року 1813 швайчарскый ботаник Огюстен Декандол, котрый выпрацовав класификацию ростлин.

## Одводны термины
* Таксон — група объектох, якы мають сполочны характеристикы, одповѣдають конкретному класификачному уровню
* Таксономиста, таксономистка — особа, котра ся занимать таксономиов
* Таксономична категория — означѣня и параметры конкретного класификачного уровня

## Жерела и одказы
* Тимченко А. Д. Краткий медико-биологический словарь. Киев. Вища школа. 1988. . 
* Таксон (в систематике)//Большая Советская Энциклопедия. 

## Референции

Катеґорія:Біолоґічна сістематіка
Катеґорія:Біолоґія
Катеґорія:Терминология
Расова сегрегация

**Расова сегрегация**,  од  *segregatio* одокремлѣня — практика ограничѣня людей до бываня на окресленой територии, або до одокремленых инштитуций (як школы, церквы)  и служб (паркы, игриска, рештаврации) на основѣ их расы.

## Формы
Можуть быти практикованы двѣ формы расовой сегрегации: инштитуционална и териториална. Инштитуционална реализуе ся в розличных сферах живота сполоченства — во школствѣ, здоровництвѣ, транспортѣ, службах — через створѣня паралелных инштитуций, або в рамках едной инштитуции окремых секций про оддѣлены расы. Териториална — через створѣня окремых зон и територий бываня про оддѣлены расы, котра ся зъявно указала в политицѣ апартеиду в ЮАР (1948-1994). 

## История
В найновшой истории расова дискриминация мала за цѣль утвердити высшый статус и економичны перевагы политично доминуючой популации, векшинов бѣлой расы над фаребными. Але исторично розличны добывателѣ — як Монголы в Азии, Банту в Африцѣ, Ацтекы в Америцѣ — хосновали сегрегацию на покореной популации.

## Сучасность
Хоть официално расова сегрегация в сучасности не ествуе, в расово мѣшаных комунитах часто де факто расовы групы жиють в окремых районах и так суть сегрегованы териториално. Наслѣдком того в тых районах суть и сегрегованы школы, службы.

## Жерела и одказы
* Racial segregation. //Encyclopaedia Britannica. 
* Сегрегация (социальная). //Большая Советская Энциклопедия. 
* Раджини Вайдьянатан: Почему чернокожие и белые американцы не живут вместе? //Русская служба ВВС. 

## Референции

Катеґорія:Расизм
Тревир

**Тревир** (Тревір),  Trier,  Trèves
— город в ФРГ, во федералной землѣ Райнланд-Фалц, в окрузѣ Тревир-Заарбург, на граници з Луксембургом, на пограничной рѣцѣ Мозели. Тревир — найстаршый город ФРГ. Назва Тревир — середновѣка славянска назва.

## История
В 1. ст. до н. е. Тревир быв римскый военскый табор, закладеный на мѣстѣ святыни галлского племени Треверох, позднѣйше главный город римской провинции Белгика. При Диоклетиану (284—305) — главный город префектуры Галлия, една из четырьох столиць Римской империи.

В 9. ст. став ся центром архиепископства. В другой половцѣ 12. ст. достав городске право.

В року 1794 Тревир прилученый ку Франции, в 1814—15 — ку Пруссии. В револучной добѣ 1848—49 быв центром демократичного руху Ринской провинции.

По 1. свѣтовой войнѣ рр. 1914—18 окупованый до року 1930 французскым и америцкым войском. По 2. свѣтовой войнѣ рр. 1939—45 припадав ку французской окупачной зонѣ. Од року 1949 в ФРГ.

## Историчны памятникы
Захранили ся римскы ставбы — амфитеатр (около р. 100), императорскы термы (около 300), городскы ворота (Porta Nigra, зачаток 4. ст.), базилика (4. ст.) и много цѣнных будов середновѣку и нововѣку.

## Днешность
Потравиновый, догановый, текстилный, обувный промысел, машинарство, продукция металовыробкох, електронных апаратох. Центер района винарства.

Универзита од року 1473, заникла в року 1798, обновлена в рр. 1970-1975. 

## Вызнамны особы
* Карл Маркс, в городѣ доступный дом-музей Карла Маркса.

## Жерела и одказы
* Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. .
* Trier. Germany. //Encyclopaedia Britannica.
* Трир (город в ФРГ). //Большая Советская Энциклопедия.
* Официалный сайт  

## Референции

Катеґорія:Міста Нїмецька
Катеґорія:Населены пункты Германии
Мозель (ріка)

**Мозель** *(ж.р.)*,  *Die Mosel*,  *Musel*,  *La Moselle* — рѣка в Германии, Луксембургу и Франции, лѣвый приток Рина.

## Порѣча
Долина рѣкы е знаный оддавна район винарства. Рѣка прорѣзала собѣ кривулясте корыто в Ринскых Лупковых горах. 

Рѣка сплавна в горном току до Нанси, злучена сплавныма каналами з Марнов и Сонов На рѣцѣ суть гидроелектрарнѣ.

В долинѣ Мозели прокладена бицикльова дражка од Метца до Кобленца о довжинѣ 373 км.

## Вызнамны населены пункты
* Франция
** Нанси
** Метц
* Луксембург
** Шенген Из Шенгена ся мостом через Мозель иде до Германии, а два километры дорогы треба перейти, обы быти во Франции. Зато ту символично на палубѣ шифы *Принцезна Мари-Астрид* в року 1985 была подписана Шенгенска догода.
* Германия
** Тревир
** Кобленц

## Жерела и одказы
* Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. . 
* Мозель (река в Европе). //Большая Советская Энциклопедия. 
* Шенген — туристична атракция. 
* Mosel-Radweg Metz-Koblenz. 

## Референции

Катеґорія:Рікы подля алфавиту
Катеґорія:Рікы Германии
Катеґорія:Рікы Луксембурга
Катеґорія:Рікы Франции
Катеґорія:Рікы Европы
Сестры Ендрюс

**Сестры Ендрюс** было америцке спѣвачске трио, популарне в 1930-1950-х роках. Спѣванкы того триа звучать на радию доднесь. Сестры Ендрюс выступовали тыж в филмах. 

## Особный живот
Родили ся в штатѣ Миннесота в родинѣ грецкого имигранта и Америчанкы норвежского походжѣня.
* Лаверн * — † на раковину в Брентвуд, Калифорния. Была оддана за Лу Роджера, музиканта, в року 1948, з котрым жила до  смерти. Лу умер в року 1995.
* Максин * — † на сердечный напад в Кейп Код, Массачузетс. Оддала ся за Лу Леви, музичного менеджера, але розвели ся в року 1949. Правонаступницьов зостала ей дѣвка Линда Веллс.
* Петти  * — † на природну старость в Нортридж, Калифорния. Была оддана за Мартина Мелчера, дилера, (1941, розвели ся 1949) и за Мелвина Вешлера, пианиста, (1951, до его смерти в року 2010).

## Албомы
* *Bei Mir Bist Du Schoen* (1937)
* *I'll Be with You in Apple Blossom Time* (1941)
* *Boogie Woogie Bugle Boy (1941)
* *Don't sit under the Apple Tree (1942)
* *Rum and Coca-Cola* (1944)
* *Underneath the Arches* (1948)
* *Here Comes Santa Claus* (1950)

## Филмы
* *Argentine Nights* (1940)
* *In the Navy* (1941)
* *Hold That Ghost* (1941)
* *Buck Privates* (1941)
* *What's Cookin'?* (1942)
* *Private Buckaroo* (1942)
* *Give Out, Sisters* (1942)
* *How's About It* (1943)
* *Always a Bridesmaid* (1943)
* *Swingtime Johnny* (1944)
* *Moonlight and Cactus* (1944)
* *Follow the Boys* (1944)
* *Hollywood Canteen* (1944)
* *Her Lucky Night* (1945)
* *Make Mine Music* (1956)
* *Road to Rio* (1947)
* *Melody Time* (1948)

## Жерела и одказы
* Arlo Nimmo, H. (2004). The Andrews Sisters: A Biography and Career Record. McFarland & Company, Inc., Publishers. ISBN 978-0-7864-3260-8.
* Andrews Sisters official website 
*  The Andrews Sisters Biography. //IMDb. 

## Референции

Катеґорія:Ансамблы
Луксембургскый язык

**Луксембургскый язык** ( *Lëtzebuergesch*) — еден зоз западногерманскых языкох, котрым ся говорить в Луксембургу и сосѣдуючых областях Белгии. Тот язык е родинскым середнонѣмецкым диалектам.

Катеґорія:Языкы

## Официалный статус и сфера хоснованя
Луксембурчане говорять на луксембургском языку *Lёtzebuergesch*, котрый е мѣстным диалектом нѣмецкого языка, од року 1984 поднятым до статуса едного з урядных языкох, паралелно з французскым и нѣмецкым. Луксембургскый язык походить з давного франкского языка, котрым даколи говорили в долинѣ рѣкы Мозель. В зачаточных школах ся учить на вшиткых трьох урядных языках, а в середных школах выуковым языком переважно служить французчина. 

Луксембургскый язык ся тыж поуживать  в парламентѣ и судѣ. Выходять на ньом новинкы, радиовы и телевизны програмы. В даякой мѣрѣ розвивать ся литература.

## Графика и высловность
* Пише ся штандартнов латинков, до котрой доданы три графемы: Ä (чит. меджи А и Е), Ё (чит. меджи О и Е), É (довже Е).
* Здвоены вокалы АА, ЕЕ, ІІ, ОО, UU означують довгый звук.
* CH ся читать яко Х, Ч, або Ш.
* SCH ся читать яко Ш.
* SP ся читать яко ШП.
* ST ся читать яко ШТ.
* V ся читать яко Ф.
* W ся читать яко В.

## Словна засоба
В луксембургском языкови чути силный вплыв французчины.
### Примѣры фраз

## Жерела и одказы
* Conseil fir d'Lёtzebuerger Sprooch (Сталый Сойм Люксембургского Языка) 
* Luxembourg:Languages. //Encyclopedia.com 

## Референции

Катеґорія:Ґерманьскы языкы
Луксембург (город)

**Луксембург** — главный город Великого герцогства Луксембургского од року 1867.
## Полога
Город лежить на невысокых пѣсковцьовых верхах и е барз фотогеничный, мать тыж выгодный приступ: оддалѣня од Метца, Франция — 60 км, од Тревира, Германия — 48 км, од Льежа, Белгия — 168 км.

## История
Перва упоминка походить з року 963, коли гроф Зигфрид Арденскый упомянутый яко властник замка *Lucilinburhuc (Малый Замок)*, од того поименованя пак ся вывинула сучасна назва Луксембург. В наступных 400 роках быв замок много разы атакованый, переходив из рук в рукы, змоцньовав ся и став ся другым найсилнѣйшым замком Европы по Гибралтарѣ. 

Рѣшѣньом Вѣденьского конгреса (1815) быв замок одданый Пруссии, занятый силным прусскым гарнизоном, што в далшых роках привело до сперекы зоз Франциев, и наконець в року 1876 была выголошена «вѣчна независимость и невтралный статус» Луксембурга, а прусскый гарнизон одкликаный. На основѣ того зачав ся и 16 рокы держав демонтаж замка: тото, што днесь можуть видѣти туристы — лем третина зо вшиткых мурох и фортификаций.

## Обывательство
Зоз 116328 обывательох на конци рока 2017 Луксембурчане числили 33924 особ (29,2%), а чужинцѣ — 82404 особ (70,8%).

## Жерела и одказы
* Люксембург. //Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 2. . Сс. 302-303.
* Luxembourg national capital, Luxembourg. //Encyclopaedia Britannica.

## Референции

Катеґорія:Населены пункты Луксембурга
Катеґорія:Головны міста
Катеґорія:Міста Европы
Якым (Яша) Баков

**Якым (Яша) Баков** (*9. децембер 1906, Дюрдьов, Войводина&nbsp;— †21. октобер 1974, Новый Сад, Войводина)&nbsp;—  педагог, шпортовець, тренер, поет, публициста, културный активиста войводянскых Русинох.

## Педагог и шпортовець
Родив ся 9. децембра 1906. року в Дюрдьовѣ в селянской фамилии, як единець. Основну школу закончив в родном селѣ, до гимназии зачав ходити в Зренянину (тогды Велькый Бечкерек), а продовжив в Новом Садѣ. Записав ся на Филозофску факулту в Београдѣ, фах югославянска литература, сербскохорватскый и французскый язык. Дипломовав в року 1934 и того року зачав педагогичну роботу яко суплент в Славонской Пожезѣ, в Копривници, а од осени 1936&nbsp;— яко професор на Реалной гимназии в Зомборѣ. 

Од штудентскых рокох выступовав з призерскыма резултатами в легкоатлетичных запасах.  

По закончѣню школского року 1942/43  быв мобилизованый до робочых баталионох, «мункашох», але яко фахман перемѣщеный до Нового Саду на пост професора Сербской гимназии. Во фебруару 1945 посланый до Руского Керестура за професора новооснованой гимназии зоз русинскым выуковым языком. Ту быв и воспитатель и активиста во шпортѣ. Бакововы шпортовы амбиции переростли за розмѣры Керестура, та он року 1949 вернув ся до Нового Саду, де зачав робити як атлетичный тренер. Одты перешов до Сараева, Панчева, а пак до Београду. Свою тренерску карьеру закончив в Новом Садѣ и року 1971 одышов до  пензии. Под час тренерской роботы властным накладом выдав 20 книжок шпортовой тематикы.
 
## Публициста и културный активиста
Быв членом редакчной колегии новинок *Руске слово* од их зачатку, а тыж 1945 року быв закладаючым членом *Руской маткы* в Руском Керестурѣ и ей подсекретарьом. Одтогды ся активно ангажовав в културном животѣ. Инициовав реформу правопису литературного языка, котра мала за цѣль перейти од украинской правописной традиции ку сербской, але реформа не была прията.

Литературны творы Якима (Яши) Бакова опубликованы книжков посмертно. Писав переважно поезию и есеи на темы русинского живота. В *Народном календарю* были появлены даскельо его вершы, перекладав и з русского языка, а тыж писав и прозу.

## Честь памяти
Якым (Яша) Баков умер в Новом Садѣ 21. октобра 1974. Погребеный на Новом теметовѣ.

Яко памятка на его роботу в керестурской гимназии, де выховав цѣлу плеяду скакачи з тычов, з котрых поедны стали ся и державныма рекордерами, уже вецей рокы ся по русинскых валалох держать *Шпортовы бависка «Яша Баков»*.

## Жерела и одказы
* Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010. — 856 c.+ХХХІІ с.  Сс. 35-36.
* Яша Баков. Вибрани твори; „Руске слово“, Нови Сад, 1983.
* Атлетска леґенда Яша Баков (1906-2006), 100 роки од народзеня, зборнїк роботох з науково-фахового сходу, видавателє: Орґанизацийни одбор и НВУ „Руске слово“, Нови Сад.
* Дюра Варга. Яша Баков — найвекши руски спортист у Югославиї. //Нова думка, XVI (58), Вуковар, 1987, сс. 22-23.
* Яким Яша Баков. //Новинарска Асоциация Руснацох.

## Референции

Катеґорія:Русиньскы шпортовцы
Катеґорія:Войводина
Катеґорія:Персоналии 20. стороча
Катеґорія:Шпортовы тренеры
Катеґорія:Русиньскы поеты
Катеґорія:Скок з тычов
Місяць

Слово **місяць** має веце значінь:
* Місяць (календарьный) є часова єдиніця в много календарёх.
* Місяць (сателіт) є єдиный знамый природный сателіт Земли.
Біла (чеперушка)

Слово **Біла** має веце значінь:
* Біла є ріка у юго-выходнім Польску.
* Біла є село на юговыходї Польска.
Дюрдьов

**Дюрдьов**,  Ђурђево — валал в Републицѣ Сербия, в автономной краинѣ Войводина, в общинѣ Жабель Южнобачского округа.

## Землепис
Дюрдьов оддаленый о 25 км од Нового Сада. Готарь Дюрдьова цѣлком ровнинный. В сѣйбѣ переважать кендериця, пшениця и ярець, але найвекшу славу Дюрдовчанам приносять грызачкы, по тутешньому *ґереґи*. В готари Дюрдьова лежить 8033-гектаровый ревир ловецкого дружства *Зец* з розличныма файтами дичины.

## История
Дюрдьов ся первый раз упоминать року 1513 яко маеток срѣмского владыкы. По османской добѣ цѣлком спустѣв, а наново ся зачав засельовати року 1800, коли ту пришли 203 сербскы родины. Русины зачали ся ту приселяти в другой половцѣ 19. ст. з Руского Керестура и Коцура.

## Обывательство
В року 2002 в Дюрдьовѣ были 5&nbsp;137 жителѣ.

Народностне зложѣня (2002 p.):

## Русинска култура
21. септембра 1948 закладене Културно-просвѣтне дружство *Тарас Шевченко*. 15. марца 1981 реформовано на Културно-умѣлецке дружство (КУД) *Тарас Шевченко*, популарнѣйше и познатѣйше в Дюрдьовѣ яко *Матка*. КУД во своей роботѣ усилуе ся охранити народну спѣванку и театер, ношу, фолклор и обычаи Русинох, але и другых народох, з котрыма въедно жиють. За час ествованя КУД играв понад 30 аматерскых драматичных представ.

В грекокатолицкой парохии Дюрдьова мож видѣти историко-етнографичну колекцию 1229 артефактох з материалной културы тутешных Руснакох *Руска одлога*, котру позберав прощеный о.&nbsp;Йоаким Холошняй зоз сыном Михалом.

## Жерела и одказы
* Попис становништва, домаћинстава и станова у 2002. СТАНОВНИШТВО. НАЦИОНАЛНА ИЛИ ЕТНИЧКА ПРИПАДНОСТ. Подаци по насељима. 1. Републички завод за статистику. Београд, фебруар 2003. .
* Официалный сайт Дюрдьова 
* Основна школа „Јован Јовановић Змај“ Ђурђево 
* 

## Референции

Катеґорія:Населены пункты Сербії
Катеґорія:Населены пункты Войводины
Катеґорія:Южнобачскый округ
Луксембурчане

**Луксембурчане**,  *Lëtzebuerger*, суть германска етнична група, обываюча Велике герцогство Луксембург, меншы групы Луксембурчанох жиють во Франции, Белгии и ФРГ, а тыж в розсѣяню по свѣтѣ.

## История
Луксембурчане в минулости были поважованы за нѣмецкый субетникум, а луксембургскый язык — за диалект нѣмецкого языка. Их територия, положена в самой серединѣ западной Европы, была предметом интереса силнѣйшых сосѣдох, в резултатѣ войн велику часть зоз своей територии утратили. Але на позосталой територии в року 1876 была выголошена «вѣчна независимость и невтралный статус» Луксембурга. 

В самом зачатку Другой свѣтовой войны Луксембург потвердив свою невтралность и выдав о том официалне выголошѣня 6. септембра 1939. Наперек тому 10. мая 1940 Гитлер послав три панцеровы дивизионы и окуповав Луксембург. Луксембурчане были выголошены за Нѣмцьох, мобилизованы до войска, французскый язык быв заказаный. Луксембурчане одповѣли пасивным одпором и навернѣньом ку свому мѣстному диалекту. На мобилизацию до нѣмецкого войска одповѣли генералным штрайком. Понад пять тысяч Луксембурчан упали жертвами нѣмецкых репресий. Тоты подѣи змоцнили самосвѣдомость народа, згорнуту в народне мотто *Mir wëlle bleiwe wat mir sinn (Хочеме зостати тыми, кыми есьме)*.

## Днешность
Од року 1984 луксембургскый язык достав статус самостатного языка и урядного языка Луксембурга. Луксембурчане бесѣдують на луксембургском языцѣ, другыма урядныма языками суть французскый и нѣмецкый языкы. Вѣрникы — переважно католикы, невелика часть — протестанты. Подля походжѣня Луксембурчане суть близкы ку Нѣмцям, але исторично ся одокремили од них. Материална, а во великой мѣрѣ и духовна култура Луксембурчан мало чим одличуе ся от културы обывательох сосѣдных регионох Франции и Белгии.

## Жерела и одказы
* Люксембуржцы. //Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 2. . С. 303.
* Люксембуржцы. //Большая Советская Энциклопедия.

## Референции

Катеґорія:Народы і етніка
Славяне

**Славяне** суть етничнов и языковов групов Индоевропанох, котры обывають передо вшиткым середну и восточну Европу. В истории суть познаты од 6. ст., коли ся зачала их експанзия в Европѣ.

В днешности общепризнано Славяне ся дѣлять на: 
* **[[Выходнї славяне|восточны]]** (главнѣ Бѣлорусы, Русы и Украинцѣ),
* **[[Западнї славяне|западны]]** (главнѣ Лужичане, Поляци, Словаци, Чехы),
* **[[Южнї славяне|южны]]** (главнѣ Болгары, Босняци, Македонцѣ, Сербы, Словенцѣ, Чорногорцѣ, Хорваты).

Окрем того удну сих, або меджи нима, суть народы *[[in statu nascendi]]*, котрых етничность е предметом спору: Кашубы, Мораване, Русины, Шлезане.

## Етногенеза
Етногенеза Славянох доднесь неясна. З правдоподобностьов мож повѣсти, же уже перед роком 2000 до Р.Х. Праславяне бывали в Европѣ розсѣяныма островками меджи иншыма народами. Подля едной теории сѣдлиско Праславянох, одкы ся росширили было в Карпатской котлинѣ, подля другой — было меджи Вислов, Балтиком и Днѣпром. 

Под роком 512 первый раз упомянув Славян (яко Склавинох) историк *Прокопий Кесарийскый* в серединѣ 6. ст., а роздѣлѣня на праславянскы диалекты и поява первых славянскых держав односить ся ку 8-9. ст.

## Етимология
Назва Славяне первый раз упомянута лем в 14. ст. Найскоршы объяснѣня етимологии одводили тоту назву од *слава*, а чешскый слависта Йозеф Добровскый — од *слово*, же тото суть люде, з котрыма ся мож дорозумѣти, опроти тым котры суть *Нѣмцѣ*. Авшак сучасны етимологы понукли иншы теории, же тото слово, понеже его зачаточна форма **slověninъ*, мать походити од топонима, напримѣр од назвы рѣкы Слава.   

## Жерела и одказы
* Magocsi, Paul Robert. Chrbtom k horam. Dejiny Karpatskej Rusi a karpatských Rusínov. UNIVERSUM. Prešov, 2016. .
* Ottův slovník naučný. Illustrovaná encyklopaedie obecných vědomostí. Díl 1–28. Vyd. J. Otto. V Praze, 1888–1909. 
*  Синиця Є.В., Терпиловський Р.В. Походження та рання історія слов'ян. //Енциклопедія історії України : у 10 т. / Смолій В. и др. (ред.). Інститут історії України НАНУ. — К. : Наук. думка, 2003-2013. ((ISBN| 966-00-0632-2}} Том 9: . 

## Референции

Катеґорія:Славяне
In statu nascendi

**In statu nascendi** , выраз, котрый означать: *народжуючый ся*, *перебываючый в процесѣ уроджѣня*, *еще остаточно не сформованый*.

## Жерела и одказы
* Merriam-Webster online dictionary
* Дворецкий И.Х. Латинско-русский словарь. Изд.2-е. М. «Русский язык», 1976.

## Референции

Катеґорія:Латинскы слова и фразы
Румыны

**Румыны**,  *Români* (чит.: Ромыни), застарѣлый екзоним *Влахы*, *Волохы*  — народ романской языковой групы индо-европской родины, основне обывательство Румынии. Подкарпатскы призвиска Волошин, Волох, Волос, або Олаг, Олах, Олашин, — указують на людей румынского походжѣня (*Oláh* — мадярскый екзоним про Румынох).

## Етногенеза
На формованю румынского народа участнили ся племена Дакох, Гетох и др., населявшы бывшы римскы провинции Дакию (Dacia) и Мезию (Moesia), котры ся романизовали в добѣ римского панованя (106—271 рокы н. е.), як тыж и слободны Дакы, не дознавшы романизацию, и Славяне, котры од 6 ст. зачали вплывати на етногенезу Румынох. Тоты компликованы процесы етничного вывою завершили ся  на склонку первого тысячроча сформованьом восточнороманской народности и языка. Од 10 ст. византийскы, славянскы, а пак и мадярскы жерела упоминають Румынох под именами «Вlácoí», «Влахы», «Волохы». 

## Штатны утворы
Передходцями сучасной румынской державы были два феодалны князьовства: Князьовство Валахия, або *Унгровалахия*  *Transalpina*,  *Țara Românească* (чит. Цара Ромыняске, 1310–1859), и Князьовство Молдова 
 *Țara Moldovei* (чит. Цара Молдовей, 1346–1859). Оба споив в року 1859 под своев владов князь Александру Йоан Куза. В року 1862 споены князьовства утворили державу Румыния.

## Културный вывой
Румыны, як и Русины, были историчным народом Мадярского кральовства од его зачатку и были в числѣ тых, котры з найменшыма утратами пережили пустошѣня, причинене татаро-монголсков ордов в 13. ст. Языковы роздѣлы не мали тогды практичный вызнам (аристокрация комуниковала латинов, а прощава языком своей комуниты), сполоченскы роздѣловы линии были двѣ: пан-слуга и вѣра. Румыны (Волохы) были православной вѣры. Рукописный памятник русинской литературы *Няговска Постилла* од середины 16. ст. потовмачив и выдав по румынскы  в Брашовѣ диакон Коресь (Coresi: Evanghelia cu învățături, 1564). Ту опис Румынох Мадярского кральовства, што ся во многому згодуе з описом Русинох од Годинкы, Духновича або Жатковича.

Народна ноша румынска таксамо во многому напоминать русинску, але фарбы суть пестрѣйшы и острѣйшы. Танцѣ румынскы барз темпераментны. 

Закарпатскы румынскы села суть притяжливым туристичным объектом и видительно указують, же днешны Румыны змогли ся розвити свои лѣпшы якости з минулости, але и во многому змѣнили ся в духу часу.

## Жерела и одказы
*  1-21. köt. Révai Testvérek Irodalmi Intézet Részvénytársaság, Budapest. 1911–1935. Том 14, сс. 673-675.
* Чучка, Павло. Прізвища закарпатських українців: Історико-етимологічний словник.— Львів: Світ, 2005. — 704+ХLVIII с. .
*  Bindorffer Györgyi: Jövevényektől az államalkotó tényezőig. Nemzetiségek és nemzetiségpolitika Magyarországon 1790-től napjainkig.
* Румыны. //Большая Советская Энциклопедия.

## Референции

Катеґорія:Народы і етніка
Новинарь

**Новинарь** е чоловѣк, занятый в новинарствѣ, котрого служебныма повинностями суть збераня, овѣрьованя и ширѣня информаций.

## Новинарь в сучасном свѣтѣ

Новинарѣ в сучасности мають поле и средства роботы не лем в новинках, але в масмедиях вообще: радио, телевизия, интернет.

Од XX. стороча робота новинаря одзначать ся векшов фаховостьов, котра была овплывнена четырьма факторами:
# выросла организация новинарской роботы;
# взникла шпециална едукация про новинарьох;
# выдана литература о истории, проблемах, техниках масмедий;
# выросло розумѣня социалной зодповѣдности новинаря.

## Слобода слова и новинарска етика
В розличных державах и режимах новинаре мають розличну мѣру слободы слова, зачавши од «мягкой» цензуры и самоцензуры, аж до репресий з боку влады. 

Вельо новинарскых организаций выдали правила и кодексы новинарской етикы, але наперек тому в сучасном свѣтѣ множать ся примѣры дезинформации, ширѣня неовѣреных або замѣрно фалшованых новин (fake news), што в значной мѣрѣ уможнено сучасныма техниками масмедий. 

## Безпека професии
Од року 2015 Рада Европы наштартовала програму охраны новинарства и безпекы новинарьох. Подля ей штатистик за тот час найвеце нападох на новинарьох зафиковано в России и Турции. Суть факты забивства або щезнутя новинарьох, котры выступовали з критичныма информациями: в Словакии, Украинѣ, а подля Комитета Охраны Новинарьох в добѣ 1992-2018 были забиты 1304 новинарѣ.

## Жерела и одказы
*Journalism. The profession. //Encyclopaedia Britannica

## Референції

Катеґорія:Новинарство
Катеґорія:Професії
Малме

**Малме** ( *Malmö*, выгваряня ) — третий найвекшый город Шведского кральовства. Популация 334 987 (2018). Прогноза популации +57700 (2016–2019). Малме основаный в року 1275. Aдминистративный центер края Сконе (Region Skåne). Часова зона UTC+1, влѣтѣ UTC+2. Телефонный код +46-40. Поштовый индекс 210 00 - 219 99.

## История
Найстарша документована споминка о Малме датована роком 1275, а поважуе ся, же быв основаный незадовго перед тым.

В середновѣку быв центром торговлѣ геринками. До року 1658 быв под владов Дании, а одтогды доднесь — Швеции. Великый економичный рост дознав од року 1856, коли ту пришла желѣзниця.

Стара часть Малме захранила середновѣку архитектуру. Меджи найстаршыма памятками готичный храм Св.&nbsp;Петра (XIV. стороча).

## Газдовство
В штруктурѣ городского газдовства од  доминуе сфера служеб (занято понад 80% працуючых; в&nbsp;т.&nbsp;ч. в торговли и комуникациях над 23%, в секторѣ дѣловых и финанчных служеб около 21%, в
социалных службах и здоровництвѣ около 15%, в школованю, науцѣ, инновациях около 10%, готеловом и ресторанском бизнисѣ около 9%; 2009). Наскоршый вывин указуе логистика (на основѣ приставового комплекса; накладовый обѣг 18,3&nbsp;млн.&nbsp;т, около 860&nbsp;тыс. пасажерох; 509 круизных лодий; 2007).

Меджинародне летиско положене о 31&nbsp;км на восток од города. Од року 2000 Малме споеный з Копенгагеном через морскый пролив мостом и системов тунелох, што уможнило транснационалну кооперацию.

## Интересны факты
* Мотто Малме, *Розличность, встрѣчѣ, можливостѣ*,  *Mångfald, möten, möjligheter* — в найвекшой мѣрѣ ся реализовало в 2020-х роках, коли число варощанох, што суть чужоземного походжѣня сягнуло на такой 50%.
* Малме в року 2020 меджи иншыма городами Швеции ся выокремив найскорше ростучым обывательством. 

## Жерела и одказы
* 
* 

## Референции

Катеґорія:Населены пункты Швеции